text: Vorbasse jubler: Årets marked sætter rekorder!
  18 juli 2015 kl. 10.23
  Her på sidste dag for årets marked er der stor glæde i Vorbasse. Årets kræmmermarked har sat flere rekorder torsdag, og alt efter dagens besøgstal kan markedet måske slå den samlede besøgsrekord fra sidste år.
  Torsdagens besøgstal på Vorbasse Marked var det højeste nogensinde. Og også omsætningen i ølteltet var rekord-høj. Det viser de foreløbige tal fra markedet.
  - Det var perfekt markedsvejr i torsdags med høje temperaturer og let overskyet, siger en af arrangørerne, Jeroen Schotemeijer, om årsagen til det høje besøgstal.
  Om årets marked kommer til at slå sidste års rekord kan man først se om nogle dage, når tallene for fredag og lørdag er kommet ind. Men alt tyder altså på, at årets Vorbasse Marked bliver særdeles velbesøgt hvis ikke slår rekord.
  - Vi har tre ekstra campingpladser i forbindelse med markedet, og for første gang er alle pladserne fyldte. Og det ser ud til at lørdag også bliver god, lige nu er der otte kilometers kø ind til markedet, fortæller en glad Jeroen Schotemeijer.
  